Imtella' Diċembru 1, 2020 - Aġġornata 1 Ta' Diċembru, 2020 3:43pm 'Popolin' tkellem ma' tfajla Maltija, li ftit taż-żmien ilu għamlet il-proċedura tal-abort. B'mod anonimu qasmet l-istorja tagħha magħna rigward din l-esperjenza. "Jien għadni ma' nistax nifhem għalfejn jien bħala mara, m'għandiex dritt li niddeċiedi jien x'nixtieq nagħmel b'ħajti". Din il-mara spjegat li ġiet iġġudikata, u għal din ir-raġuni għażlet li tgħid l-istorja tagħha b'wiċċha mogħti; "għax ara kieku, min jaf x'jgħidu fuqi eh" qalet din it-tfajla. Żiedet tgħid li taċċetta li hawn min għandu valuri differenti minn tagħha biss ħadd ma jaf minn xiex għaddiet hi. Qalet li ġiet abbużata minn żewġt irġiel u ħarġet tqila fl-aktar mument kritiku ta' ħajjitha, meta kienet għaddejja bl-istudji tagħha. "X'ħin sirt naf li jien tqila, kont ixxukkjata. Kont mentalment imkissra, imma kont konvinta mill-għażla tal-abort". Hija qalet li ma setgħetx titkellem mal-familjari tagħha għaliex bħala familja kienu għaddew minn ħafna. "Jien ma ridtx tfal fid-dinja li ma stajtx nagħtihom futur". Qaltilna li meta kienet l-isptar biex tagħmel il-proċedura ħassitha li kienet qisha xi kriminal meta nisa Ewropej oħra li kienu magħha ma għaddewx mill-biża u t-terrur li għaddiet minnu hi. "Jien x'għandi inqas minn ħaddieħor? Dawn ħadu d-deċiżjoni b'mod liberu, mentri jien kelli nkompli nżid mal-istress tas-sitwazzjoni". It-tfajla spjegat li llum ħajjitha mxiet il-quddiem, miżżewġa u għandha familja b'żewġt itfal. Qalet li llum tinsab ħafna aħjar u iktar kuntenta; "lanqas irrid nimmaġina d-diffikultajiet u l-problemi li kont nidħol fihom, li kieku ma għamiltx dik id-deċiżjoni". Hija qalet li ma taqbilx li l-abort isir meta t-tarbija tkun fi stadju avvanzat imma "Ovvja li naqbel mal-abort, anzi għandu jkun hemm ħafna iżjed għajnuna u gwidi psikoloġiċi u mhux daqqiet tas-saqajn. Basta jkun hemm kuxjenza u għajnuna kif suppost".